MUZICOTERAPIA -— 
ISTORIC, METODE ȘI EFECTE 


Drd. ANGELICA POSTU 
Universitatea de Arte, Berlin 


Angelica POSTU este în prezent doctorandă la 
Universitatea de Arte din Berlin, secția 
Muzicoterapie, prof. dr. Susanne Bauer. Absolventă 
a studiilor universitare în interpretare pianistică, la 
Universitatea Națională de Muzică din București și 
la Conservatorul Regal din Bruxelles, precum și a 
studiilor în psihologie la Universitatea „Titu 
Maiorescu” din Bucureşti și în muzicoterapie, ale 
Universităţii Naţionale de Arte din Berlin, Angelica 
Postu profesează și locuiește la Berlin. Principala 
promotoare a muzicoterapiei în România, Angelica 
Postu și-a dobândit experiența profesională la 
Clinica de Oncologie Paliativă „L'Esperanga” din 
Barcelona, la Centrul Universitar de Psihiatrie din 
Leuven (Belgia), și la Clinica de psihiatrie pentru 
copii şi adolescenţi „Vivantes” din Berlin. În prezent, Angelica Postu profesează ca 
muzicoterapeut la Spitalul Universitar de Psihiatrie Charite din Berlin. Autoare a capitolului 
Formarea profesională a muzicoterapeuţilor în volumul Muzicoterapia Receptivă, coordonat de 
regretatul prof. univ. dr. loan Bradu-lamandescu (2020), Angelica Postu a publicat și primul 
articol în limba germană despre Muzicoterapia în România, apărut în calitate de membru al 
Asociaţiei Germane de Muzicoterapie, în revista acesteia, Musiktherapeutische Umschau, în 
anul 2020. Angelica Postu este fondatoarea Asociaţiei Române de Muzicoterapie, unică în 
ţară, şi promovează bazele și metodele teoretice și practice ale școlii vestice de Muzicoterapie 
cu o tradiţie de peste 60 de ani, în calitate de practician, formator şi speaker. În paralel, 
îmbinând experienţa în domeniul psihologiei cu cea dobândită pe scenă, Angelica Postu 
pregătește şi consiliază muzicienii în procesul de înţelegere și gestionare a emoţiilor, al 
prezentării pe scenă, dar și al temerilor legate de carieră. 


REZUMAT 


Deseori menţionate și lăudate în trecut de către filozofi, efectele terapeutice ale muzicii sunt 
dovedite în ziua de astăzi concret de cercetări științifice. Muzicoterapia este o parte integrantă 
a vieţii noastre de zi cu zi, dar pentru practicarea, interpretarea și evaluarea acesteia este 
necesară o pregătire academică complexă, care să includă dezvoltare personală, cunoștințe 
aprofundate de muzică și psihoterapie, atât teoretice, cât şi practice. Evoluţia muzicoterapiei 
şi a înţelegerii noastre despre efectele acesteia este într-o ascensiune strâns legată de 
descoperirile ştiinţifice ale modului în care muzica acționează la nivelul creierului, dar și 

despre efectele acesteia asupra organismului și a stării emoționale. Sesiunile de muzicoterapie 
active sau receptive includ cântat și ascultat, improvizații muzicale cu o varietate de 
instrumente, precum și conversații terapeutice. Muzicoterapia nu este despre felul de a cânta 
şi despre performanţă și nu pune în balanță dacă muzica este corectă sau greşită; ea 
încurajează explorarea exterioară a instrumentelor, cea sonoră, dar și cea interioară a emoţiilor 
şi reacţiilor. Fie că este vorba despre copii, care încă nu pot vorbi, sau adulți, care, din cauza 
traumelor sau a problemelor psihice, blochează exprimarea verbală și emoţională, 
muzicoterapia este forma de terapie care redă stările interioare, făcându-le auzite prin sunete, 
melodii și ritmuri. Pacienţii au posibilitatea să își antreneze autopercepția și capacitatea de 
concentrare, încrederea în puterea sinelui și a dezvoltării acestuia. 

Cuvinte cheie: muzicoterapie, activ, receptiv, formare, improvizație, conversație terapeutică, 
exprimare emoțională. 


Introducere 

Viaţa noastră este perpetuu influenţată de sunete și ritmuri, iar muzica, a 
cărei semnificație diferă de la cultură la cultură, este folosită la nivel global. Nu există 
oameni care să nu aibă o reacţie la muzică, fie că este vorba despre melodie, ritm sau 
vibraţie. Aproape niciun stimul extern nu ne poate influenţa starea de spirit la fel de 
puternic şi direct ca muzica — declanșatoare de bucurie, amintiri și lacrimi. Muzica 
uneşte culturi şi personalități diferite și reușește în același timp să confere un 
sentiment de unicitate și individualitate, oglindită în armoniile sale. Ca parte din 
identitatea culturală, muzica primește un rol de comunicare între oameni, 
influențând modul în care aceştia se unesc şi modul în care coexistă. 

Este dovedit științific faptul că muzica nu activează doar cortexul auditiv, ci 
aproape toate regiunile și rețelele creierului. Părţile acestuia, implicate în emoție, 
sunt activate și sincronizate în timpul muzicii, stimulând astfel plăcerea, dar și o 
varietate de regiuni de memorie. Toate zonele asupra cărora muzica are un impact 
sunt implicate în bunăstare, învăţare, fericire şi funcţii cognitive. Pentru că muzica 
stabileşte o legătură cu sinele, muzicoterapia creează experiențe unice, care se 
desfăşoară într-o relaţie terapeutică, folosindu-se de cântat și ascultat, improvizație 
şi compoziție. 


Muzica și terapia 

„Celui căruia nu-i place eufonia măgulitoare a varietăţii de tonuri îi vor 
îngheţa ficatul, rinichii și inima nemulțumită. Pentru că nimic nu umple sufletul 
omului cu o încântare mai mare decât nobila artă a muzicii sonore. Puneţi mâna pe 
liră şi orice durere din sufletul tău va dispărea, iar melodia care sună dulce va 
înveseli inima tristă.” 


1 Rodericus a Castro (1550-1627). Text preluat din „Bonae valetudinis conservandae rationes aliquot... 
Helij Eobani Hessi — Some rules of Eobanus Hessus, how to keep one's health” (Eobanus Hessus 1539, 
p- 84). În Musiktherapie für psychische und psychosomatische Störungen [Muzicoterapia pentru tulburări 

Nenumărate definiţii descriu muzica referindu-se la aspectele legate de 
parametri muzicali şi percepția acestora sau la arta de a compune sau reda muzică. 
În relaţie directă cu trăiri umane, muzica înseamnă deopotrivă şi „sunete vocale sau 
instrumentale (sau ambele), combinate în așa fel încât să producă frumuseţea formei, 
armonia şi expresia emoției.”2 Muzica îi invită pe oameni să danseze, ritmurile 
activează mișcările corpului. Ea serveşte ca mijloc de comunicare, se dezvoltă și 
infiltrează în culturi ca parte din identitatea acestora, influențând modul în care 
oamenii se unesc, comunică şi modul în care coexistă. Şi în legătură cu 
spiritualitatea, ceremoniile religioase acompaniază membrii credinţei, influențând 
legăturile, ritualurile şi practicile prin armoniile cântate. 

În eseul Restul e tăcere, în care Aldous Huxley scrie despre esența trăirilor 
profund omenești şi atingerea acestora doar prin experienţe proprii, el recunoaște 
totodată şi o caracteristică aparte a muzicii: „După tăcere, ceea ce se apropie cel mai 
mult de exprimarea inexprimabilului este muzica.”3 În formularea neurologului și 
medicului de muzicieni Prof. Eckhard Altenmuller, muzica este „ordinea proiectată 
în mod conștient, structurată temporal a evenimentelor acustice în contexte sociale. 
Pe lângă limbaj, muzica este, prin urmare, un al doilea sistem de comunicare fonetic, 
intraspecific, specific uman, care creează legături sociale și generează emoții.” 4 

Provenind din limba greacă cu semnificația vindecării, terapia este un 
„tratament destinat ameliorării sau vindecării unei tulburări,”5 precedând unui 
diagnostic sau unor indicaţii de tip fizic, psihic sau emoțional. Astfel, ramurile 
terapiei se diversifică de la cele medicamentoase strict organice, la cele 
psihoterapeutice, psihodinamice și analitice, până la terapiile prin artă, bazate pe 
experimentare proprie. Ultimele decenii au modelat formele de terapie, abordând 
direcția non-verbală pentru a facilita experiența emoțional-afectivă a ființei umane, 
astfel încât şi pacienţii cu o structură a personalității diferită şi greu adaptabilă la 
terapia verbală să poată beneficia de o deschidere emoțională. 


psihice și psihosomatice] Hans-Ulrich Schmidt, Thomas Stegemann, Carsten Spitzer, Elsevier, Miinchen, 
2020, p. 132. 

2 Michael Kennedy, The Oxford Dictionary of Music, Oxford University Press, 1980, p. 311: „the art of 
combining vocal or instrumental sounds (or both) to produce beauty of form, harmony, and expression 
of emotion.” 

3 Aldous Leonard Huxley, Music at Night and other essays, including Vulgarity în Literature, 
Chatto & Windus, Marea Britanie, 1931, p. 16. 

4 Eckhard Altenmiiller, Anatomische und neurophysiologische Grundlagen der Musikwahrnehmung, 
http://publicationslist.org/data/eckart.altenmueller/ref-181/Altenmueller_ Amusie Kap47 2012. 

pdf, accesat la 28.02.2021. 

5 Lexico Dictionary, Powered by Oxford, Traducere din limba engleză: „Treatment intended to relieve or 


heal a disorder”, https://www.lexico.com/definition/therapy, accesat la 10.05.2021. 

Istoria muzicoterapiei 

Evoluţia muzicoterapiei din ultimul secol nu este întâmplătoare sau lipsită 
de acţiuni concrete, ci este rezultatul unui întreg şir de mișcări de zeci de ani la nivel 
global. Muzicoterapia, un domeniu care îmbină aspecte umane, metode de 
autoexprimare creative şi profund emoționale, oferă o experienţă valoroasă celui 
care o primeşte, dar și celui care o acompaniază. 

Privind în trecut în încercarea de a marca începuturile muzicii, se remarcă 
faptul că existența muzicii a fost considerată una din primele realizări culturale ale 
homo sapiens, folosită, probabil, şi ca o formă de comunicare. În acea perioadă, 
prezenţa muzicii este dovedită prin descoperirea relativ recentă a unui flaut din os 
de vultur, găsit în 2008 într-o peşteră europeană, datând probabil de aproximativ 
40.000 de ani. 


Figura 1. Foto credit Daniel Maurer — Associated Press. Flaut subțire din os de pasăre 
sculptat, Nicholas J. Conard de la Universitatea din Tübingen (Germania). 


Fie ca a fost utilizată în viaţa de zi cu zi, sau în acompanierea unor ritualuri 
taumaturgice, există dovezi că muzica s-a dezvoltat în paralel cu sculptura, ca o 
formă de exprimare artistică, aşadar, ca o premisă pentru exteriorizări emoţionale 
prin intermediul muzicii. Probabil, evoluţia școlii de medicină și farmaceutică a pus 
în umbră o evoluţie în paralel a muzicoterapiei, cu toate acestea, însă, în ultimele 
decenii muzicoterapia este în continuă ascensiune la nivel academic, științific și 
practic. 

Aplicarea terapeutică a muzicii se folosește încă din Antichitate, iar 
observarea efectelor acesteia asupra corpului uman a condus la studii, care dovedesc 
influența pozitivă a muzicii asupra funcțiilor psihologice ale organismului. 
Menţionările despre efectele terapeutice ale muzicii sunt evidenţiate în scrierile 
greco-romane, arabe, indiene, egiptene şi chineze, precum și în textele biblice. 

Cel mai edificator şi des menţionat moment de aplicare a muzicii în mod 
terapeutic se regăseşte în Biblie și se referă la David, care aduce alinare Regelui Saul 

prin cântatul său la harpă. Versurile spun povestea regelui Saul, pe care îl tulbura 
un sentiment de melancolie. Slujitorii acestuia i-au sugerat să găsească un muzician, 
care ar putea cânta pentru el. Unul dintre apropiaţi a sugerat un tânăr pe nume 
David, despre care a auzit că este un muzician talentat. Regele Saul a fost de acord, 
astfel încât slujitorii l-au chemat pe David: „Şi s-a întâmplat că ori de câte ori duhul 
melancoliei de la Dumnezeu era asupra lui Saul, David lua lira (harpa) şi o cânta. 
Atunci Saul s-ar simți ușurat și spiritul de melancolie s-ar îndepărta de la el.” 
( Samuel, 16:23) 

Istoria modernă a muzicoterapiei începe cu ceea ce este considerat primul 
articol despre muzicoterapie, care a apărut în Columbian Magazine, în 1789 cu titlul 
Music Physically considered, însă fără ca aceasta să fie semnat. La începutul secolului 
al XIX-lea, scrierile despre valoarea terapeutică și binefăcătoare a muzicii au apărut 
în două disertații medicale, una scrisă de Edwin Atlee în 1804 şi alta scrisă de Samuel 
Mathews în 1806, şi propuneau muzica pe post de intervenţie specifică pentru 
tratarea bolilor medicale. Ceea ce Atlee şi Mathews aveau în comun era că ambii 
erau studenți la Dr. Benjamin Rush, medic și psihiatru, care le-a transmis 
convingerea că muzica poate fi folosită pentru a trata problemele de sănătate fizică. 
În 1914, apare un articol scris de chirurgul Evan O'Neil Kane din Pennsylvania, care 
relatează despre folosirea fonografului în sala de operaţie, cu scopul de a reduce 
anxietatea asociată cu intervenţia chirurgicală: „Fonograful vorbeşte, cântă sau redă 
(muzică) mai departe, oricât de îngrijorat, ocupat sau abstras ar fi chirurgul, 
anestezistul și asistenții, şi umple urechile pacientului tulburat cu sunete plăcute și 
mintea lui cu alte gânduri decât cele despre pericolul său prezent.”s Tot în Statele 
Unite ale Americii se înființează în 1903 Societatea Naţională de Terapii Muzicale 
condusă de Eva Augusta Vescelius, o premisă pentru apariția primului curs de 
Musicotherapy la Universitatea din Columbia, susținut de Margaret Anderson în 
1919. După 1960, odată cu introducerea termenului, a început şi dezvoltare științifică 
a muzicoterapiei, alături de instaurarea acesteia la nivel academic și medical, 
completând farmacoterapia ca parte a unui tratament variat, care necesită 
colaborarea multiprofesională. Toate acestea conduc la înființarea primei, și actualei, 
celei mai mari Asociaţii de Muzicoterapie din lume AMTA - American Music 
Therapy Association —, înfiinţată în 1971, după fuzionarea cu Asociaţia Naţională de 
Muzicoterapie, ce luase naştere în 1950.7 

Nu doar ca semn de dezvoltare firească, ci, cu siguranţă, și ca reacție la 
evenimentele din Statele Unite ale Americii, la Viena se înființează, în 1958, 
Österreichische Gesellschaft zur Förderung der Musikheilkunde [Societatea pentru 


6 Evan O'Neil Kane, Phonograph in Operating Room, JAMA.1914; LXI, 23, 1829. 
doi:10.1001/jama.1914.02560480063031, accesat la 15 martie 2021. 
7 https://www.musictherapy.org, accesat la 21.02.2021. 

promovarea medicinei muzicale].5 Astfel, s-a înfiinţat concomitent și primul curs de 
formare în muzicoterapie la Academia de Muzică şi Artele Spectacolului din Viena, 
marcând una din şcolile pioniere ale muzicoterapiei în Europa, care la ora actuală 
posedă 64 de ani de istorie academică. Din dorinţa de a reprezenta muzicoterapia la 
nivel mondial, la Genova, în Italia, a luat naştere la 1958 Federaţia Mondială de 
Muzicoterapie. Mai târziu, pentru crearea unui forum de schimb între 
muzicoterapeuţi, în Europa s-a înființat, în 1990, Confederaţia Europeană de 
Muzicoterapie (EMTC), din care la ora actuală fac parte 32 de ţări, printre care şi 
România.” 


Definiţie 
Asociaţia americană de muzicoterapie definește muzicoterapia ca fiind: 


Utilizarea clinică și bazată pe dovezi a intervențiilor muzicale, pentru a 
atinge obiective individualizate în cadrul unei relaţii terapeutice de către un 
profesionist acreditat, care a finalizat un program de muzicoterapie 
aprobat. Intervenţiile de muzicoterapie pot aborda o varietate de obiective 
educaționale și de asistență medicală: promovează starea de bine, 
gestionează stresul, alină durerea, exprimă sentimente, îmbunătățește 
memoria, îmbunătățește comunicarea, promovează reabilitarea fizică și 
altele.!0 


În România, Asociaţia Română de Muzicoterapie, înființată în 2017 ca prim 
organ reprezentativ al muzicoterapiei în România, a preluat definiția adoptată de 
Asociaţia germană de Muzicoterapie (Deutsche Musiktherapeutische Gesellschaft) 
şi care a fost conturată în anul 1998, o dată cu revizuirea Tezelor de Muzicoterapie 
ale Comunităţii de Muncă Federală. Aceștia descriu die Musiktherapie 
(muzicoterapia) ca fiind: 


Utilizarea sistematică a muzicii într-o relaţie terapeutică, care vizează 
restabilirea, menţinerea și promovarea sănătăţii emoţionale, fizice și 
mentale. Muzicoterapia este o disciplină ştiinţifică, orientată spre 
practică, care este strâns legată de alte discipline științifice, în special 
de medicină, științe sociale, psihologie, muzicologie și pedagogie. 
Termenul de „muzicoterapie” este folosit pentru diferite concepte de 
muzicoterapie, care sunt de natură psihoterapeutică, spre deosebire de 


8 https://www.mdw.ac.at/musiktherapie _mdw/, accesat la 21.02.2021. 

” https://emtc-eu.com, accesat la 19.04.2021. 

10 „Music Therapy is the clinical & evidence-based use of music interventions to accomplish 
individualized goals within a therapeutic relationship by a credentialed professional who has completed 
an approved music therapy program. Music therapy interventions can address a variety of 
healthcare & educational goals: Promote Wellness, Manage Stress, Alleviate Pain, Express 
Feelings, Enhance Memory, Improve Communication, Promote Physical Rehabilitation.” 
(https://www.musictherapy.org/about/musictherapy/, accesat la 19.03.2021.) 

terapiile farmacologice și cele fizice. Metodele muzicoterapeutice 
urmează psihologia, terapia comportamentală, teoria învăţării, 
abordările sistemice, antroposofice şi holistico-umaniste.!! 


Fundamente ştiinţifice 

În baza psihoterapeutică de tratament, muzicoterapia se foloseşte în cel mai 
complex mod de spectrul muzicii, de la ascultarea muzicii, până la redarea de sunete 
şi ritmuri. Pornind de la acest fapt, autorul Fritz Hegi, deopotrivă muzician, 
muzicoterapeut, psiholog şi lingvist, diferenţiază parametrii muzicali ca fiind 
5 puteri inerente ale muzicii: sunet, ritm, melodie, dinamică şi formă. 1? 

Analiza efectelor muzicii asupra omului se desfăşoară sub lupa mai multor 
ramuri, de la neuroștiință, care măsoară conexiunile neuronale și formarea 
sinapselor în relaționare cu efectele muzicii asupra creierului, până la psihologia 
dezvoltării, datorită căreia studiile pot să înceapă încă din stadiul prenatal. 
Experimentarea bătăilor inimii ascultate în uter, odată cu formarea unuia dintre 
primele simţuri, auzul, comunicarea non-verbală din primele luni de viaţă și 
formarea primelor cuvinte, sunt etapele în care în dezvoltarea umană se integrează 
totodată și parametrii muzicali. 

Muzica are o funcţie de armonizare și sincronizare în sistemul nervos şi este 
capabilă să activeze sistemul de recompensare, care permite bucuria, atenţia și 
relaxarea, în timp ce dezactivează amigdala cerebrală, responsabilă cu reglarea 
anxietăţii şi a stresului. Oamenii de știință sunt, astfel de acord că, pe lângă 
modificările structurale ale creierului, observate la analize tomografice în timpul 
producerii muzicii, sunt de asemenea eliberați și hormoni precum dopamina, 
endorfina sau oxitocina, contribuind la un sentiment de împlinire şi conexiune. 

Pornind de la metodele de imagistică ale sistemului nervos, care arată 
influenţa pozitivă a muzicii asupra emoțiilor şi reglării stresului, muzicoterapia face 
parte din tratamentul complex al bolilor şi afecțiunilor de tip fizic, psihic şi 
emoţional. Pacienţii relatează despre efectul benefic al muzicii asupra stării de spirit 
şi a bunăstării, fapt dovedit şi prin recompensa „dopaminenergică”. Astfel, este de 
necontestat că ascultarea și, mai presus de toate, realizarea muzicii declanşează 
emoții puternice și au o influenţă directă asupra creierului. Muzica poate să ajute, 
creând prin ritm, prin promovarea abilităților motorii (prin mișcarea la instrument) 
o cale de eliberare pentru tensiunile interioare și, astfel, o întărire a structurilor 
interioare. 


1 https://www.muzicoterapie.com/muzicoterapia/definitie/, accesat la 24.02.2021. 
12 Fritz Hegi, Improvisation und Musiktherapie: Möglichkeiten und Wirkungen von freier Musik [Improvizaţie 


Padeborn, 1997. 


Lucrări de muzicologie, XXXVI/2, 2021 
84 


Angelica Postu 
Muzicoterapia — istoric, metode şi efecte 


Scop și tehnici muzicoterapeutice 
Metodele de muzicoterapie se folosesc de diverse tehnici pentru stimularea 
dezvoltării capacităţilor de exprimare a pacientului în interacționarea terapeutică. 


Tehnicile muzicoterapeutice sunt realizate prin combinarea tehnicilor 
psihoterapeutice precum sprijinirea, susținerea, oglindirea, confruntarea, 
interpretarea și munca ţintită cu calități muzicale precum metru, ritm, 
sunet, tonalitate și dinamică. Acestea pot fi repartizate în următoarele 
4 categorii: producţie (muzică/creare sonoră), reproducere (muzică/recreare 
sonoră), recepţie (ascultare experienţială) și reflecție.!3 


O indicație pentru muzicoterapie poate fi semnalată de dificultatea de a 
intra în contat cu propriile sentimente, de o exprimare îngreunată şi reținută și de o 
capacitate de relaționare defectuoasă. 

Improvizația face parte din categoria de producere a muzicii și se poate 
desfășura cu instrumente muzicale, voce sau folosind propriul corp ca sursă sonoră. 
În muzicoterapie, improvizaţia este văzută de discipola lui Dr. Alfred Schmălzi4, 
Prof. Dr. Karin Schumacher!5, ca pe un eveniment al relaționării (dintre pacient și 
terapeut). 

Pentru explorarea lumii interioare a pacientului prin muzică, importanța 
improvizaţiei este centrală în sesiunile de muzicoterapie activă. Improvizaţiile pot fi 
libere, bazate pe teme sau structurate. Improvizațţia liberă în muzicoterapie 
înseamnă că un grup și terapeutul cântă la instrumente simultan și spontan, pentru 
a utiliza efectele cântatului într-o manieră vizată. În timpul cântatului împreună au 
loc o varietate de procese de interacțiune între participanţii la crearea muzicii. 
Parametrii relaționali importanţi precum  apropierea—distanţa, tensiunea— 
relaxarea, conducerea —adaptarea pot fi experimentați și treptat adaptaţi dinamicii 
grupei și a muzicii. 

Participanţii la muzicoterapie pot să experimenteze, astfel, sentimente de 
recunoaștere și apreciere, să descopere noi resurse și calea către propriul potenţial. 
Prin metodele folosite în muzicoterapie şi contextul în care acestea se aplică are loc 
lărgirea spectrului de diferenţiere în exprimare și comunicare, întărirea abilităților 
proprioceptive, a încrederii în sine și a responsabilităţii. La fel de importantă este 


13 Dorothee Storz, Technicken in der Musiktherapie, în Kurzlehrbuch Musiktherapie [Scurt manual de 
Muzicoterapie], vol. I, ed. Thomas Stegemann, Elena Fitzthum, Praesens Verlag, Viena, 2018, p. 97. 

14 Dr. Alfred Schmâlz, una dintre cele mai semnificative şi influente figuri ale muzicoterapiei europene în 
a doua jumătate a secolului al XX-lea, a fost muzicoterapeut și profesor de pian la Universitatea de Muzică 
şi Artele Spectacolului din Viena. Din 1970 până în 1992, în calitate de șef de formare, a modelat primul 
curs academic de muzicoterapie din Europa, care a fost fondat în 1959 de Editha Koffer-Ullrich. 

15 Dr. Karin Schumacher a studiat muzicoterapia şi educaţia elementară în muzică şi mișcare la 
Universitățile de Muzică din Viena și Salzburg. În 1984, ea a preluat un post de profesor invitat la 
Universitatea de Arte din Berlin, pentru a înfiinţa şi dezvolta formarea academică în Muzicoterapie. 

calea către cunoașterea propriilor resurse, prin construirea unei structuri interioare 
stabile și întărirea capacităţii de concentrare. Pe parcursul desfășurării sesiunilor de 
muzicoterapie, se urmăreşte, de asemenea, prelucrarea și integrarea experienţelor 
dificile, pentru a ajunge la stări de acceptare, liniște și relaxare, bucurie și poftă de 
viaţă. 


Domenii de aplicare 

Muszicoterapia se adresează tuturor oamenilor cu afecţiuni fizice, psihice sau 
emoţionale, a căror calitate de viaţă şi libertate de exprimare este afectată. Ea se 
aplică tuturor grupelor de vârstă, din stadiul prematur, până în stadiul final al vieții, 
unele clinici de îngrijire paliativă folosindu-se chiar de sesiuni de muzicoterapie 
pentru a acompania trecerea în neființă. 

În domeniul clinic, afecțiunile adresate pot fi, de exemplu, tulburări de 
personalitate, tulburări de comportament, boli psihosomatice, dependență de 
droguri, tulburări de alimentaţie, autism, mutism, deficiențe de vorbire și auz, 
întârzieri de dezvoltare, depresie, schizofrenie, cancer, demenţă și alte boli asociate 
cu vârsta înaintată, precum și pacienţilor cu boli degenerative sau care se află în 
comă. În același timp, și oamenii sănătoși își pot dezvolta abilităţile și pot profita de 
calitatea preventivă a sesiunilor de muzicoterapie. 


Metode și Setting 

Muszicoterapia se distinge în două forme: cea activă și cea receptivă. 

Muzicoterapia activă se desfășoară prin cântatul activ la instrument sau 
cântatul din voce, iar accentul principal se pune pe diverse forme de improvizație. 
Scopul este de a transmite și a face audibile sentimente și trăiri la nivel non-verbal, 
atât pentru sine, cât și pentru celălalt. Într-un cadru terapeutic bazat pe siguranță și 
încredere nu sunt necesare cunoştinţe muzicale anterioare și nu se urmăreşte 
acurateţea sau tehnica cântatului la instrument. Important este procesul de explorare 
a instrumentului, de experimentare a posibilităților sonore și ritmice, precum și de 
interacționare și comunicare cu un alt instrument. Astfel, fiecare poate alege un 
instrument cu care va determina culoarea sunetului, înălțimea şi intensitatea. 

Muzicoterapia receptivă se referă la „toate formele de muzicoterapie, în care 
pacientul absoarbe şi primește muzică, sunete și zgomote, pe care terapeutul le cântă 
pentru pacient sau care sunt reproduse de un reportofon.” 15 Aspectele de revigorare 
şi relaxare atunci când ascultăm muzică activ ajută la creşterea sentimentului de 
apartenenţă. Muzica ascultată oferă nu doar stimuli auditivi, dar şi un sentiment de 
susținere și înțelegere, de oglindire a propriilor stări. Aici, accentul se pune pe 


16 Urs Riiegg, Rezeptive Musiktherapie, în Kurzlehrbuch Musiktherapie [Scurt manual de Muzicoterapie], 
vol. I, ed. Thomas Stegemann, Elena Fitzthum, Praesens Verlag, Viena, 2018, p. 57. 

ascultarea muzicii şi pe perceperea vibraţiilor. Deşi în trecut literatura de specialitate 
făcea referire la o formă de muzicoterapie pasivă în loc de cea receptivă, cu toate 
acestea „având în vedere cunoștințele cercetărilor actuale, care indică implicarea 
extinsă a sistemelor fiziologice și afective ale corpului atunci când ascultă muzică, 
este clar că răspunsurile, fie intenționate sau nu, sunt mai mult decât pasive,” 7 astfel 
încât denumirea a rămas cea de muzicoterapie receptivă. Muzica este redată fie pe 
loc, în interpretarea terapeutului la unul din instrumentele prezente, fie prin 
înregistrare audio. Ambele situaţii pot să fie declanșatoare de amintiri şi asocieri 
legate de trecut și emoţii puternice, stimulând totodată și respiraţia, ritmul cardiac 
și musculatura. Astfel, muzicoterapia receptivă are nu doar un efect psihic și 
emoţional, ci şi unul fizic. 

Având în vedere faptul că muzicoterapia este o profesie terapeutică, 
muzicoterapeutul are în rolul său activ o funcţie de susținere, atât din punct de vedere 
terapeutic, cât și din punct de vedere muzical. Formarea complexă şi cunoștințele pe 
care acesta le aduce cu el trebuie să aibă un nivel academic acreditat la nivelul 
standardelor europene, pentru a fi absolvit atât cunoașterea tehnică și practică a 
muzicii, cât şi cunoștințe aprofundate de psihoterapie și medicină. Prin utilizarea 
instrumentelor şi a propriei voci, terapeutul ajută la stimularea explorării 
instrumentale, la concretizarea intenţiilor muzicale, la sprijinirea schimbării și a 
evoluţiei pe parcursul întregului proces terapeutic. În acest parcurs se împletesc şi 
calitățile umane de empatie, răbdare și creativitate, pe care este necesar ca 
muzicoterapeutul să le aibă, alături de o experienţă a cunoașterii profunde de sine, 
precum și în relaționarea cu oamenii. Astfel, în acest proces muzicoterapeutul 
integrează intuiție, flexibilitate şi autenticitate, dar și o capacitate de extindere a 
spectrului emoțional. 

Calitatea relației dintre terapeut şi pacient poate să conducă la o fază de 
reflexie terapeutică în situația ambelor metode muzicoterapeutice, atât cea activă, 
cât şi cea receptivă. Experienţa muzicală ce a avut loc și sentimentele declanșate de 
aceasta pot fi prelucrate verbal, într-un prag de conștientizare, urmând a fi discutate, 
înţelese și acceptate. 

Terapiile au loc individual sau în sesiuni de grup, iar pentru participanţii la 
sesiuni nu sunt necesare cunoștințe de muzică în prealabil. Muzicoterapia individuală 
se focusează pe dezvoltarea relaționării dintre terapeut și pacient într-un cadru 
sigur, bazat pe încredere, iar accentul se pune pe comunicarea non-verbală şi, 
ulterior, pe cea verbală. 

Muzicoterapia de grup stimulează aspectele sociale, de comunicare și 
adaptare într-un context din care fac parte mai mulți participanţi. Componenta 


17 Denis Grocke, Receptive Music Therapy, în The Oxford Handbook of Music Therapy, Oxford University 
Press, 2016, p. 685. 

comunicării sociale este activată în muzicoterapia de grup, prin crearea muzicii 
împreună şi adaptarea la dinamica sonoră a grupului, fapt care antrenează abilitățile 
cognitive și de percepţie prin atenţie și ascultare. 

Stimularea corporală poate atinge mai multe nivele, ea poate fi acustică, de 
exemplu prin fredonarea sau cântatul unei melodii; melodică prin acompaniament, 
ritmică prin declanșarea impulsurilor de mișcare, şi prin vibraţie, atunci când 
instrumentele sunt direcționate direct către corp. Toate aceste forme de stimulare 
contribuie la experimentarea și autoperceperea corpului, dar și la conştientizarea de 
sine. 

Instrumentele muzicale care se găsesc într-un cabinet de muzicoterapie sunt 
numeroase și variate, oferind, astfel, posibilități multiple de a le explora şi a cânta. 
Printre acestea se regăsește pianul, chitara, ukulele, marimba, xilofon, toba metalică, 
handpan, Kalimba, cabasa şi o varietate largă de instrumente de percuție. Pentru 
cazurile în care se încurajează exprimarea verbală, prin cântatul cu vocea și/sau 
compunerea unor cântece, sunt necesare un microfon, un aparat de înregistrat și o 
boxă. Folosirea la terapie a unor instrumente și accesorii de înaltă calitate este foarte 
importantă, aceasta contând în egală măsură atât pentru muzicoterapeut, cât şi 
pentru pacienţi, oferind un standard superior. 

Un exemplu edificator se regăsește în muzicoterapia cu copii, acolo unde 
stimularea multisenzorială are un rol central în alegerea şi folosirea instrumentelor 
muzicale. 

Prof. Dr. Karin Schumacher, muzicoterapeuta, care a dezvoltat un model de 
depistare şi intervenţie muzicoterapeutică (AOR Tool'5), în funcţie de stadiul 
emoțional în care se află copilul afectat, descrie: 


În muzicoterapie, instrumentele pot permite această experienţă multi- 
senzorială. Terapeutul susține explorarea prin intervenţiile sale. În funcţie 
de stadiul de dezvoltare a copilului, terapeutul va face conștiente sunete 
generate aleatoriu, imitându-le. Atunci când pacientul explorează un 
instrument, ascultarea activă a terapeutului poate contribui la o atmosferă 
de atenţie și poate conduce ca o persoană să experimenteze foarte intens 
autoeficacitatea sa. Sună doar ceea ce și-a creat el însuși. Acompaniamentul 
şi cântatul de către terapeut încorporează muzical sunetele pacientului, le 
modelează şi le plasează într-un context muzical. Momentele asociate cu 
bucuria vor rămâne ancorate în memorie.!? 


15 Karin Schumacher; Claudine Calvet; Silke Reimer, The AQR Tool — Assessment of the Quality of 
Relationship, Reichert Verlag, Miinchen, 2019. 

19 „In der Musiktherapie können Instrumente dieses multisensorische Erleben ermöglichen. Mit 
seinen/ihren Interventionen unterstützt der/die Therapeutln die Exploration. Je nach Entwicklungsstand 
des Kindes wird der/die TherapeutIn zufällig erzeugte Klänge bewusst machen, indem er/sie diese 
imitiert. Exploriert der/die PatientIn ein Instrument, so kann das aktive zuhören des Therapeuten/der 

Setting-ul (spaţiul) pentru sesiunile de muzicoterapie se stabileşte 
individual, în funcţie de starea și diagnoza pacientului, dar şi raportat la cadrul 
instituțional în care acesta se află. Sesiunile de muzicoterapie pot avea loc în cabinete 
individuale, spitale, clinici și instituţii de reabilitare, dar și în școli sau aziluri de 
bătrâni. Procesul muzicoterapeutic poate să se desfășoare și independent, sub forma 
unei terapii ambulatorii, sau poate fi continuat, astfel, după o ședere îndelungată la 
spital. Printre pacienţii care pot să beneficieze de muzicoterapie ambulant se numără 
şi persoane cu tulburări organice ale creierului sau care au suferit un accident 
vascular cerebral, persoane cu boli psihice sau urmări traumatice, copii cu tulburări 
de comportament, percepție și concentrare. 


Procesul terapeutic 

În centrul intervențiilor muzicoterapeutice se afla bunăstarea emoţională, 
adică implicarea stărilor sufletești la schimbări şi progres. Crearea unui contact 
muzical este deopotrivă spontană şi complexă. Prin diversitatea modurilor de a cânta 
se dezvoltă abilităţi fizice, iar modul de a crea muzică influențează direct dispoziția 
prin planurile de interacțiune cu instrumentul, cu celelalte instrumente implicate la 
producerea muzicii, precum și prin orientarea concentrării într-o singură direcție, 
aceea creativ-productivă. 

Astfel, în parcursul terapeutic au loc procese de schimbare care influențează 
capacitatea de a intra în contact cu sinele și cu ceilalți. Experiența muzicală aduce o 
confirmare pozitivă, de moment, contribuind la stabilizarea personalității și a 
creşterii creativității și expresivității. Astfel, unul din conținuturile principale ale 
lucrului muzicoterapeutic este acela de a urmări dezvoltarea și exprimarea 
propriilor abilităţi la nivel fizic, psihic şi emoţional, iar procesele psihologice, care 
au loc în acest cadru, trebuie susținute şi prelucrate. 

Scopul este acela de creștere a calităţii vieţii, prin îmbunătăţirea propriilor 
abilităţi în raport cu exprimarea de sine, dar și în raport cu experienţa cotidiană. Ea 
activează procese de dezvoltare, promovând capacitatea de a percepe şi de a se 
dezvolta multisenzioral, datorită simultaneităţii, care are loc de la auz, văz, miros, 
simţ tactil și atingere, până la mișcare. 


Therapeutin zu einer Atmosphăre von Aufmerksamkeit beitragen und dazu fiihren, dass ein Mensch sehr 
intensiv seine Selbstwirksamkeit erlebt. Es ertönt ausschließlich das, was er selbst erzeugt hat. Das 
Begleiten und Umspielen durch den Therapeuten/die Therapeutin bettet die Klänge der Patientenlnnen 
musikalisch ein, formt sie und stellt sie in einen musikalischen Kontext. Momente, die mit Freude 
verbunden sind, werden sich im Gedăchtnis besonders verankern.”, Karin Schumacher și Silke Reimer, 
Musiktherapie mit Kindern [Muzicoterapie cu copiii], în Kurzlehrbuch Musiktherapie [Scurt manual de 
Muzicoterapie], vol. I, ed. Thomas Stegemann, Elena Fitzthum, Praesens Verlag, Viena, 2018, p. 199. 

Concluzii 

Folosită în scop vindecător de mii de ani, multă vreme s-a crezut că cea mai 
veche relatare despre efectele terapeutice ale muzicii a aparţinut filozofului și 
matematicianului grec Pitagora (cca 570-495 î. Hr.), care a prescris diferite scări și 
moduri muzicale pentru vindecarea afecţiunilor fizice și psihologice, însă și textele 
biblice fac referire la momente în care muzica a acompaniat și alinat benefic. 

Privind către alte forme de terapie şi discipline, muzicoterapia este un 
domeniu relativ nou, dar în plină ascensiune. Muzica promovează capacitatea de a 
percepe şi de a se dezvolta multisenzioral, afectează sistemul limbic din creier, 
mecanismele de învăţare și memorie, astfel încât emoţiile sunt activate simultan. 
Ascultarea unei melodii poate să declanșeze amintiri din trecut ale unei anumite 
situaţii și să redea, astfel, în prezent, stări și emoții experimentate atunci. 

Muzicoterapia a devenit o metodă terapeutică cu baze ştiinţifice după al 
Doilea Război Mondial, chiar dacă apartenenţa benefică a muzicii în vieţile umane 
este cunoscută din cele mai vechi timpuri. Varietatea sonoră, armonică şi ritmică 
lărgeşte scopul acesteia, de practică în domenii ale psihoterapiei, medicinei, 
pedagogiei și reabilitării fizice, din stadiul prenatal până în stadiul terminal al vieții. 

Necesitatea colaborării multiprofesionale este pregnantă, mai ales datorită 
faptului că muzicoterapia este o formă holistică de tratament și schimbul de 
informaţii şi expertiză terapeutică poate să contribuie și să îmbunătăţească 
vindecarea completă a pacientului. 

Spre deosebire de muzicienii comunitari de la începutul secolului al XX-lea, 
profesioniștii de astăzi trebuie să obțină, pe lângă o formare academică, o 
multitudine de competenţe, printre care să menţină certificarea muzicoterapeutică 
prin formare continuă și participare la supervizare. 

Din exterior, abordarea muzicoterapeutică poate părea simplă şi uşor de 
aplicat, însă este nevoie de o evaluare atentă a mediului și situației în cauză, a stării 
propriei persoane și a celei sau celor care urmează să fie implicaţi la realizarea 
muzicii. Muzicoterapia este o profesie terapeutică, în care atât cunoașterea tehnică 
şi practică a muzicii, cât şi a psihologiei și psihoterapiei, este esenţială. Calitățile 
umane de empatie, răbdare și creativitate se împletesc cu experiența cunoaşterii 
profunde a relaționării cu oamenii și contribuie la imaginea completă a unui 
muzicoterapeut. 

Pentru ca muzicoterapia să se dezvolte într-o profesie, a fost şi este nevoie 
de legi, ghiduri de îndrumare și standarde universal valabile pentru terapeuţii 
practicanți. De remarcat este, de asemenea, și aspectul stadiului cercetărilor în 
muzicoterapia care în anii '90 era descris ca fiind deficitar, dar care se află într-o 
continuă ascensiune, acoperind studii de caz, articole istorice, studii clinice şi 
recenzii sistematice. Evoluţia cercetărilor calitative şi cantitative este strâns legată de 

apariția unor institute de cercetare la nivel European (în Anglia, Germania, Austria), 
precum și de introducerea tot mai frecventă a studiilor doctorale în muzicoterapie. 

Efectele muzicoterapiei sunt multiple, iar numeroasele studii dovedesc 
impactul îmbunătățirii calităţii vieţii şi al descoperirii unor noi impulsuri interioare. 
Cântatul spontan, neforțat, bazat pe creativitate, improvizație şi construirea unei 
relaționări terapeutice scoate la iveală structuri psihologice existente, modele de 
comportament, tulburări şi neliniști. Acestea pot fi analizate, înțelese și modificate 
cu ajutorul discuţiilor de reflecţie, care au loc la încheierea muzicii. Muzicoterapia 
poate nu numai să îmbunătăţească calitatea vieții pe termen lung, ci influenţează și 
modul în care ne autopercem și modul în care interacţionăm unii cu alții. 

